ঐশ্বৰ্য লক্ষ্মী

ঐশ্বৰ্য লক্ষ্মী (ইংৰাজী: Aishwarya Lekshmi; জন্ম: ৬ ছেপ্টেম্বৰ ১৯৯১) এগৰাকী ভাৰতীয় অভিনেত্ৰী আৰু প্ৰযোজক যিয়ে মূলতঃ মালয়ালম আৰু তামিল চলচ্চিত্ৰত কাম কৰে। তেওঁ এখন ফিল্মফেয়াৰ বঁটা দক্ষিণ, এখন তামিলনাডু ৰাজ্যিক চলচ্চিত্ৰ বঁটা, এখন কেৰালা চলচ্চিত্ৰ সমালোচক সংস্থা বঁটা আৰু তিনিখন এছআইআইএমএ বঁটা লাভ কৰিছে।

ঐশ্বৰ্য লক্ষ্মীয়ে ২০১৭ চনৰ মালয়ালম ছবি ঞ্জানদুকালুডে নাটিল ওৰিদাভেলাৰ জৰিয়তে অভিনয়ত আত্মপ্ৰকাশ কৰে, যিয়ে তেওঁক ফিল্মফেয়াৰ শ্ৰেষ্ঠ মহিলা অভিষেক – দক্ষিণ বঁটা প্ৰদান কৰে। পৰৱৰ্তী সময়ত তেওঁ মায়ানাদী (২০১৭), বৰাথান (২০১৮), কাণেক্কাণে (২০২১), দুই খণ্ডৰ তামিল মহাকাব্যিক ছবি পন্নিয়ান চেলভান: ১ (২০২২), যিটো তেওঁৰ সৰ্বাধিক উপাৰ্জন কৰা ছবি আৰু পন্নিয়ান চেলভান: ২ (২০২৩), আম্মু (২০২২), কুমাৰী (২০২২), গত্ট কুষ্টি (২০২২), হেল্ল’ মাম্মী (২০২৪) আৰু মামন (২০২৫) আদিৰ বাবে প্ৰশংসা লাভ কৰে।

প্ৰাৰম্ভিক জীৱন আৰু কেৰিয়াৰ

লক্ষ্মীৰ জন্ম ১৯৯১ চনৰ ৬ ছেপ্টেম্বৰত কেৰালাৰ তিৰুৱনন্তপুৰমত হৈছিল। তেওঁ প্ৰাথমিক শিক্ষা হোলী এঞ্জেলছ কনভেণ্ট তিৰুৱনন্তপুৰম আৰু অংগামালিৰ ছেক্ৰেড হাৰ্ট কনভেণ্ট গাৰ্লছ হায়াৰ ছেকেণ্ডাৰী স্কুলত লাভ কৰিছিল। তেওঁ ২০১৭ চনত এৰ্নাকুলামৰ শ্ৰী নাৰায়ণ ইনষ্টিটিউট অৱ মেডিকেল ছায়েন্সৰপৰা এমবিবিএছ ডিগ্ৰী সম্পূৰ্ণ কৰে। পৰৱৰ্তী সময়ত তেওঁ একেখন প্ৰতিষ্ঠানতে ইণ্টাৰ্নশ্বিপ সম্পন্ন কৰে।

কৰ্মজীৱন

আত্মপ্ৰকাশ আৰু সফলতা (২০১৭-২০২১)

লক্ষ্মীয়ে উল্লেখ কৰা মতে তেওঁ "কেতিয়াও অভিনয় কৰাৰ পৰিকল্পনা কৰা নাছিল", কিন্তু আলতাফ চেলিমৰ ২০১৭ চনৰ ছবি ঞ্জানদুকালুডে নাটিল ওৰিদাভেলাৰ বাবে অডিচন দিছিল য’ত নিভিন পলীয়ে অভিনয় কৰিছিল আৰু তেওঁক এটা গুৰুত্বপূৰ্ণ চৰিত্ৰত অভিনয়ৰ বাবে নিৰ্বাচিত কৰা হৈছিল। ছবিখন এক ডাঙৰ সফলতা হিচাপে পৰিগণিত হয়। দ্য নিউজ মিনিটৰ নীলিমা মোহনে তেওঁক ছবিখনৰ "হৃদয় আৰু আত্মা" বুলি অভিহিত কৰিছিল। ২০১৮ চনত তেওঁ ফাহাদ ফাচিলৰ বিপৰীতে বৰাথানত অভিনয় কৰে, যিখন বক্স অফিচত সফল হয়। সাজিন শ্ৰীজিতে মন্তব্য কৰে যে, "ঐশ্বৰ্যই নিজৰ অভিনয়ৰ জৰিয়তে নিজাকৈ এক প্ৰভাৱশালী মুহূৰ্ত লাভ কৰিছে।"

২০১৯ চনত লক্ষ্মীৰ তিনিখন মালয়ালম ছবি মুক্তি পায়: আচিফ আলীৰ বিপৰীতে বিজয় ছুপাৰুম পৌৰ্ণমীয়ুম, কালিদাস জয়ৰামৰ বিপৰীতে আৰ্জেণ্টিনা ফেনছ কট্টুৰকাডাভু আৰু পৃথ্বীৰাজ সুকুমাৰণৰ সৈতে ব্ৰাদাৰ্ছ ডে। সেই বছৰতে তেওঁ বিশালৰ বিপৰীতে অ্যাকচন ছবিৰ জৰিয়তে তামিল ছবিতো আত্মপ্ৰকাশ কৰে। ২০২১ চনত তেওঁ পোনপ্ৰথমে ধনুশৰ বিপৰীতে তামিল ছবি জাগামে থানধিৰামত অভিনয় কৰে, আৰু তাৰ পিছত টোভিনো থমাছৰ বিপৰীতে তেওঁৰ দুখন মালয়ালম ছবি লাফিং বুদ্ধ আৰু কাণেক্কাণে মুক্তি পায়।

কৰ্মজীৱনৰ সম্প্ৰসাৰণ আৰু অগ্ৰগতি (২০২২-বৰ্তমান)

২০২২ চনটো আছিল তেওঁৰ কৰ্মজীৱনৰ এক মাইলৰ খুঁটি য’ত তেওঁৰ ৯ খন ছবি মুক্তি পাইছিল। ইয়াৰ ভিতৰত কেৱল গাৰ্গী, পন্নিয়ান চেলভান: ১ আৰু গত্ট কুষ্টিহে ব্যৱসায়িকভাৱে সফল হৈছিল। তেওঁ সহ-প্ৰযোজনা কৰা গাৰ্গীত কৰা কেমিঅ’ চৰিত্ৰৰ উপৰিও, তেওঁক এনথ'লজী ছবি পুথাম পুধু কালাই ভিদিয়াধাত দেখা গৈছিল। লগতে সত্যদেৱৰ বিপৰীতে তেওঁৰ তেলেগু অভিষেক ছবি গডছে আৰু আৰ্যৰ বিপৰীতে কেপ্তেইনত অভিনয় কৰে। পন্নিয়ান চেলভান: ১ ছবিত তেওঁ অশ্বিন কাকুমানুৰ বিপৰীতে পুংগুঝালিৰ চৰিত্ৰত অভিনয় কৰিছিল। ছবিখন সকলো সময়ৰে পঞ্চম সৰ্বাধিক উপাৰ্জনকাৰী তামিল ছবি হিচাপে পৰিগণিত হয়। অৰ্চনা ৩১ নট আউটত এগৰাকী শিক্ষয়িত্ৰীৰ নাম ভূমিকাত অভিনয় কৰি তেওঁ প্ৰশংসা লাভ কৰে। ইয়াৰ উপৰিও আম্মুত ঘৰুৱা হিংসাৰ বলি হোৱা মহিলা আৰু কুমাৰীত এগৰাকী অনাথ ছোৱালীৰ চৰিত্ৰত অভিনয় কৰে। সেই বছৰৰ তেওঁৰ অন্তিমখন ছবি আছিল গত্ট কুষ্টি, য’ত তেওঁ বিষ্ণু বিশালৰ বিপৰীতে এগৰাকী মল্লযুঁজাৰুৰ চৰিত্ৰত অভিনয় কৰিছিল।

২০২৩ চনত লক্ষ্মীয়ে প্ৰথমে মమ్ముত্তীৰ সৈতে ক্ৰিষ্টোফাৰত অভিনয় কৰে। ইয়াৰ পিছত তেওঁৰ সফল ছবিৰ দ্বিতীয় খণ্ড পন্নিয়ান চেলভান: ২ত নিজৰ চৰিত্ৰটো পুনৰ অভিনয় কৰে। পাছলৈ তেওঁ দুলকাৰ ছলমানৰ বিপৰীতে কিং অৱ কোঠাত অভিনয় কৰে। ২০২৪ চনত লক্ষ্মীৰ প্ৰথম ছবি আছিল অশোক চেলভানৰ বিপৰীতে অভিনয় কৰা পন অনদ্ৰু কানডেন।

সংবাদ মাধ্যমত

লক্ষ্মীয়ে ২০১৮ আৰু ২০১৯ চনত ধাৰাবাহিকভাৱে কোচি টাইমছ মষ্ট ডিজায়াৰেবল উইমেন (আটাইতকৈ আকৰ্ষণীয় মহিলা) খিতাপ লাভ কৰিছিল আৰু ২০২০ চনৰ তালিকাত তেওঁ চতুৰ্থ স্থানত আছিল। মায়ানাদীত তেওঁ কৰা অভিনয়ক ফিল্ম কম্পেনিয়নৰ "দশকটোৰ ১০০টা শ্ৰেষ্ঠ অভিনয়"ৰ ভিতৰত অন্যতম হিচাপে গণ্য কৰা হয়। লক্ষ্মীক আটাইতকৈ বেছি পাৰিতোষিক পোৱা মালয়ালম অভিনেত্ৰীসকলৰ ভিতৰত এগৰাকী বুলিও গণ্য কৰা হয়। ২০২২ চনত ফৰ্বছ ইণ্ডিয়াই তেওঁক প্ৰথমবাৰৰ বাবে প্ৰকাশ কৰা "শ্ব'ষ্টপাৰ্ছ – ইণ্ডিয়াছ টপ ৫০ আউটপাৰফৰ্মাৰ্ছ" তালিকাত অন্তৰ্ভুক্ত কৰিছিল।

তথ্যসূত্ৰ

বাহ্যিক সংযোগ

শ্ৰেণী:ভাৰতীয় অভিনেত্ৰী